Nye fraværsregler har vakt harme i klasseværelserne på landets gymnasier. På VUC & HF Nordjylland er eleverne så sure, at de i dag ikke bare kom for sent. De kom slet ikke til undervisningen.

Med de nye regler vil eleverne fremover få fravær for en hel lektion, hvis de kommer bare to minutter for sent. Også selvom det skyldes en bus eller et tog, der er forsinket. Og det fik eleverne i Aalborg til at demonstrere fra morgenstunden.

- Vi er mennesker lige så meget som voksne. Der er ikke nogen lærere, der bliver trukket i løn for en hel times arbejde, fordi de kommer ét minut for sent, siger Kathrine Jøhnk Carn, der er elev på VUC og HF Nordjylland og har taget initiativ til udeblivelsen fra undervisningen.

Derudover blokerede eleverne også for lærernes adgang til klasselokalerne.

Læs også : Minister om kritik af 'fraværspakke': Eleverne skylder at møde op

I sidste uge var der på Svendborg Gymnasium og Slagelse Gymnasium aktioner imod den nye måde at notere fravær, og i løbet af mandag har Hjørring Gymnasiums elever også valgt at tage hjem.

Ens eget ansvar

Det er især det faktum, at forsinkelser i den offentlige transport nu i højere grad kan få indflydelse på elevernes fraværsprocent, der har fået elever flere steder i landet til at hidse sig op.

- Selvfølgelige skal man møde til tiden. Men engang imellem sker der noget. Der var noget trafik, man ikke havde regnet med, og så bliver man forsinket, siger kursistrådsformand på VUC og HF Nordjylland, Anja Nielsen, der repræsenterer 1.200 elever.

Men Liberal Alliances politiske ordfører Christina Egelund har ikke ondt af eleverne. De skal tværtimod tage sig sammen.

- Jeg synes, det er en vild overreaktion at gå på barrikaderne for retten til at komme for sent, siger hun.

- Det kan godt være, at det ikke er ens egen skyld, at man kommer for sent. Men det er altid ens eget ansvar. Det har konsekvenser, når man kommer for sent, uanset hvad årsagen er. Folk sidder og venter uanset om det er bussens skyld eller din egen, siger hun.

Blandt eleverne på VUC og HF Nordjylland kunne man dog også finde enkelte, der synes, at de nye fraværsregler er helt i orden.